SK Úradný vestník Európskej únie L 12/24

NARIADENIE KOMISIE (EÚ) 2018/70

zo 16. januára 2018,

ktorým sa menia prílohy II, III a IV k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí ametoktradínu, chlórpyrifos-metylu, cyprokonazolu, difenokonazolu, fluazinamu, flutriafolu, prohexadiónu a chloridu sodného v určitých produktoch alebo na nich

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 5 ods. 1 a článok 14 ods. 1 písm. a),

keďže:

(1) Maximálne hladiny rezíduí (ďalej len „MRL“) fluazinamu, flutriafolu a prohexadiónu boli stanovené v prílohe II k nariadeniu (ES) č. 396/2005. Pokiaľ ide o chlórpyrifos-metyl, MRL boli stanovené v prílohe II a v časti B prílohy III k uvedenému nariadeniu. MRL ametoktradínu, cyprokonazolu a difenokonazolu boli stanovené v časti A prílohy III k uvedenému nariadeniu. V prípade chloridu sodného neboli stanovené žiadne konkrétne MRL a táto látka nebola ani zaradená do prílohy IV k uvedenému nariadeniu. Preto sa uplatňuje štandardná hodnota 0,01 mg/kg podľa článku 18 ods. 1 písm. b) nariadenia.

(2) V súlade s článkom 6 ods. 1 nariadenia (ES) č. 396/2005 bola v rámci postupu povoľovania použitia prípravku na ochranu rastlín s obsahom účinnej látky ametoktradín na bylinky a jedlé kvety podaná žiadosť o úpravu existujúcich MRL.

(3) Pokiaľ ide o chlórpyrifos-metyl, takáto žiadosť bola podaná v prípade ebenovníka rajčiakového a granátových jabĺk. Pokiaľ ide o cyprokonazol, takáto žiadosť bola podaná v prípade semien boráka lekárskeho. Pokiaľ ide o difenokonazol, takáto žiadosť bola podaná v prípade marhúľ, jahôd, hlávkovej hlúbovej zeleniny, „šalátu a podobných listových zelenín“, mangoldu, „byliniek a jedlých kvetov“, artičokov bodliakových, zeleru, póru, rebarbory, strukovín, jačmeňa a „koreňových a podzemkových korenín“. Pokiaľ ide o fluazinam, takáto žiadosť bola podaná v prípade cibule, šalotky a cesnaku. Pokiaľ ide o prohexadión, takáto žiadosť bola podaná v prípade sliviek.

(4) V súlade s článkom 6 ods. 2 a 4 nariadenia (ES) č. 396/2005 bola podaná žiadosť týkajúca sa použitia flutriafolu na chmeli. Žiadateľ tvrdí, že povolené použitia tejto látky na uvedenej plodine v Spojených štátoch vedú k rezíduám prekračujúcim MRL uvedené v nariadení (ES) č. 396/2005, a preto je v snahe zabrániť obchodným prekážkam pri dovoze tejto plodiny potrebné stanoviť vyššie MRL.

(5) V súlade s článkom 8 nariadenia (ES) č. 396/2005 príslušné členské štáty dané žiadosti vyhodnotili a zaslali Komisii hodnotiace správy.

(6) Európsky úrad pre bezpečnosť potravín (ďalej len „úrad“) tieto žiadosti a hodnotiace správy posúdil, pričom preskúmal najmä riziká pre spotrebiteľov, v relevantných prípadoch aj pre zvieratá, a vydal odôvodnené stanoviská k navrhovaným MRL (2). Tieto stanoviská zaslal žiadateľom, Komisii a členským štátom a zverejnil ich.

(7) Pokiaľ ide o cyprokonazol, úrad posúdil žiadosť s cieľom stanoviť MRL pre semená repky a vydal odôvodnené stanovisko k navrhovaným MRL (3). V súlade s existujúcimi usmerneniami Únie pre extrapoláciu MRL je vhodné stanoviť MRL pre semená repky a semená boráka lekárskeho.

(8) Pokiaľ ide o všetky ostatné žiadosti, úrad dospel k záveru, že všetky požiadavky na údaje boli splnené a úpravy MRL požadované žiadateľmi sú prijateľné, pokiaľ ide o bezpečnosť spotrebiteľov na základe posúdenia expozície spotrebiteľov v prípade 27 špecifických európskych spotrebiteľských skupín. Úrad zohľadnil najnovšie informácie o toxikologických vlastnostiach predmetných látok. Riziko prekročenia prípustného denného príjmu alebo akútnej referenčnej dávky sa nepreukázalo ani v prípade celoživotnej expozície spotrebiteľov účinkom týchto látok konzumáciou všetkých potravín, ktoré ich môžu obsahovať, ani v prípade krátkodobej expozície spôsobenej zvýšenou konzumáciou predmetných produktov.

(9) Chlorid sodný bol schválený ako základná látka vykonávacím nariadením Komisie (EÚ) 2017/1529 (4). Očakáva sa, že používanie uvedenej látky za stanovených podmienok nepovedie k prítomnosti takých rezíduí v potravinových alebo krmivových komoditách, ktoré môžu predstavovať riziko pre spotrebiteľa. Preto je vhodné uvedenú látku zaradiť do prílohy IV k nariadeniu (ES) č. 396/2005.

(10) Na základe odôvodnených stanovísk úradu a s prihliadnutím na faktory týkajúce sa predmetnej záležitosti príslušné úpravy MRL spĺňajú požiadavky článku 14 ods. 2 nariadenia (ES) č. 396/2005.

(11) Nariadenie (ES) č. 396/2005 by sa preto malo zodpovedajúcim spôsobom zmeniť.

(12) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1

Prílohy II, III a IV k nariadeniu (ES) č. 396/2005 sa menia v súlade s prílohou k tomuto nariadeniu.

Článok 2

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 16. januára 2018 Za Komisiu predseda Jean-Claude JUNCKER

(1) Ú. v. EÚ L 70, 16.3.2005, s. 1.

(2) Vedecké správy EFSA sú k dispozícii online: http://www.efsa.europa.eu:

Reasoned opinion on the modification of the existing maximum residue level for flonicamid in herbs and edible flowers (Odôvodnené stanovisko k úprave existujúcich maximálnych hladín rezíduí ametoktradínu v bylinkách a jedlých kvetoch). Vestník EFSA (EFSA Journal) (2017) 15(6):4869 [21 s].

Reasoned opinion on the modification of the existing maximum residue levels for chlorpyrifos-methyl in kaki/Japanese persimmon and granate apple/pomegranate (Odôvodnené stanovisko k úprave existujúcich maximálnych hladín rezíduí chlórpyrifos-metylu v ebenovníkoch rajčiakových a granátových jablkách). Vestník EFSA (EFSA Journal) (2017) 15(5):4838 [24 s].

Reasoned opinion on the modification of the existing maximum residue levels for difenoconazole in various crops (Odôvodnené stanovisko k úprave existujúcich maximálnych hladín rezíduí difenokonazolu v rôznych plodinách). Vestník EFSA (EFSA Journal) (2017) 15(7):4893 [33 s].

Odôvodnené stanovisko k úprave existujúcich maximálnych hladín rezíduí fluazinamu v cibuli, šalotke a cesnaku). Vestník EFSA (EFSA Journal) (2017) 15(7):4904 [22 s].

Reasoned opinion on the setting of import tolerance for flutriafol in strawberries (Odôvodnené stanovisko k stanoveniu dovoznej tolerancie pre flutriafol v chmeli). Vestník EFSA (EFSA Journal) (2017) 15(7):4875 [22 s].

Reasoned opinion on the modification of the existing maximum residue level for prohexadione (considered variant prohexadione-calcium) in plums [Odôvodnené stanovisko k úprave existujúcej maximálnej hladiny reziduí prohexadiónu (uvažovaný variant prohexadión-kalcium) v slivkách]. Vestník EFSA (EFSA Journal) (2017) 15(6):4837 [20 s].

(3) Odôvodnené stanovisko k úprave existujúcich MRL cyprokonazolu v semene repky). Vestník EFSA (EFSA Journal) (2011) 9(5):2187 [30 s].

(4) Vykonávacie nariadenie Komisie (EÚ) 2017/1529 zo 7. septembra 2017, ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh schvaľuje základná látka chlorid sodný a ktorým sa mení príloha k vykonávaciemu nariadeniu Komisie (EÚ) č. 540/2011 (Ú. v. EÚ L 232, 8.9.2017, s. 1).